***Rammstein*** ir viena no populārākajām vācu rokgrupām. Grupa ir izveidota 1994. gada janvārī un tiek pieskaitīta pie *Neue Deutsche Härte* skatuves līdzās tādām industriālā metāla grupām kā *Oomph!*, *Eisbrecher* un *Die Krupps*. Gandrīz visas *Rammstein* dziesmas tiek izpildītas vācu valodā. Grupa ir slavena arī ar saviem skatuves šoviem un provokatīvajiem dziesmu tekstiem.

Vēsture
-------

### Pirmie panākumi. *Herzeleid, Sehnsucht*

Grupas *Rammstein* dibinātājs un ģitārists Rihards Kruspe koncerta laikā
Grupu *Rammstein* 1994. gadā Berlīnē dibināja ģitārists Rihards Kruspe. Savu mūziķa karjeru viņš uzsāka 1989 gadā, aizbēgot no VDR, Austrumvācijas (Vācijas Demokrātiskās Republikas) grupā *Orgasm Death Gimmick*. Pēc Vācijas atkalapvienošanas viņš atgriezās dzimtajā pilsētā Šverīnē. Kruspe, *Kiss* fans, mēģināja savienot smago roku ar elektrisko industriālās mūzikas skanējumu. Viņš iepazinās ar Oliveru Rīdelu (basģitāra) un Kristofu Šneideru (sitaminstrumenti), bet vēlāk ar Tilu Lindemanu, kurš jau bija muzicējis dažādās pankroka grupās. Ar šādu sastāvu viņi izveidoja grupu *Rammstein*. Lindemans, kurš pirms tam spēlēja bungas (grupā *First Arsch*) ieņēma solista vietu, viņš ir arī grupas dziesmu autors. Visi grupas dalībnieki ir no bijušās Vācijas Demokrātiskās Republikas, pārsvarā no Austrumberlīnes un Šverīnes.

1994. gada 19. februārī grupa Rammstein, ar dziesmām *Das alte leid*, *Seemann*, *Weißes Fleisch* un *Rammstein*, četratā uzvarēja jauno grupu konkursā Berlīnē, gūstot iespēju ierakstīt dziesmas profesionālā ierakstu studijā. Gadu vēlāk grupai piebiedrojās otrs ģitārists Pauls Landerss, un pēc tam taustiņinstruments Kristians Lorencs, kuri pirms tam spēlēja pankgrupā *Feeling B*. Tādā sastāvā kopā ar producentu Jākobu Helneru grupa ierakstīja debijas albumu *Herzeleid*. Šī albuma visu dziesmu tekstu autors ir Tils Lindemans. Pēc vairākām neveiksmīgām reizēm uzrakstīt dziesmām tekstus angļu valodā, kā to pieprasīja ierakstu kompānijas, Tils uzstāja, lai rakstītu dziesmas tikai vācu valodā. Izlaists ierakstu kompānijā *Motor Music*, pirmais *Rammstein* disks ieguva plašu popularitāti, iegūstot zelta diska statusu.

Rammstein pamanīja *Nine Inch Nails* līderis Trents Reznors, kurš ieteica grupas divas dziesmas iekļaut Deivida Linča filmas "Ceļš uz nekurieni" skaņu celiņā. Tas grupai atnesa papildus slavu. 1995. gadā albuma atbalstam *Rammstein* devās Eiropas tūrē, iesildot grupu *Clawfinger*. Koncertos *Rammstein* demonstrēja spilgtu pirotehnikas šovu. 1997. gadā *Rammstein* pirmo reizi rādīja muzikālajā televīzijas kanālā *MTV* un tā paša gada 5. decembrī *Rammstein* uzsāka savu pirmo ASV koncertturneju kopā ar grupu *KMFDM*.

Tajā pašā gadā tika izlaists jauns singls *Engel*, kuram tika uzņemts lielu popularitāti ieguvušais klips. Pēc tam tika izdots grupas otrais albums *Sehnsucht*, kurš gandrīz uzreiz ieguva platīna statusu. 1997. gada beigās tika izlaists bez albuma singls *Das Modell* ar tāda paša nosaukuma grupas *Kraftwerk* dziesmas kaverversiju.

### Pasaules popularitāte. *Mutter*

Pēc ilga radošā pārtraukuma, kura laikā baumoja par grupas izjukšanu, 2000. gadā *Rammstein* devās uz studiju, lai ierakstītu jauno albumu. 2001. gadā iznāca trešais studijas albums *Mutter*, kas kļuva par vienu labākajiem grupas albumiem. Tā atbalstam tika sarīkota koncertturneja, pēc kuras grupas fanu skaits strauji pieauga. Vēlāk tika izlaisti singli *Ich will*, *Mutter*, *Feuer frei!* un videoklipi šiem skaņdarbiem. 2003. gadā, par godu savai desmit gadu pastāvēšanai, *Rammstein* izlaida DVD *Lichtspielhaus* ar visiem videoklipiem un dažiem koncertierakstiem.

### Sekojošie albumi. *Reise, Reise; Rosenrot*

2004. gada sākumā parādījās oficiāls paziņojums par jauno albumu iznākšanu. Pēc dažiem mēnešiem iznāca singls "Mein Teil" un "Amerika". Rudens sākumā iznāca ceturtais studijas albums *"Reise, Reise"*, kas atšķīrās no iepriekšējiem grupas albumiem, bet tas netraucēja tam iegūt platīna statusu. Albuma atbalstam notika koncertturneja, pēc kuras iznāca singls "Ohne dich". 2005. gada sākumā notika kopēja koncertturneja ar grupu Apocalyptica, pēc kuras iznāca singls "Keine Lust" un šīs dziesmas videoklips. Septembrī tika izlaists videoklips un pēc tam arī singls "Benzin", šī dziesma tika iekļauta nākamajā, piektajā, studijas albumā. Nākamajā mēnesī iznāca albums "Rosenrot", kurā ir septiņas dziesmas, kas neietilpa iepriekšējā albumā, un četras pilnīgi jaunas kompozīcijas. Decembrī iznāca singls "Rosenrot". 2006. gadā izdots grupas koncertturnejas DVD "Völkerball".l

### *Liebe ist für alle da*

Pēc četru gadu pārtraukuma 2009. gadā kļuva zināms par to, ka grupa ierakstīs jaunu albumu. 18. septembrī iznāca jaunā albuma pirmais singls "Pussy", kurā iekļautas dziesmas: "*Pussy*" un "*Rammlied*", kā arī klips dziesmai "*Pussy*". Pats jaunais albums, kurš saucās "Liebe ist für alle da", tika izdots 16. oktobrī.

Videoklips dziesmai "*Pussy*" kļuva par pašu skandalozāko visā *Rammstein* vēsturē. Klipa vidū un beigās ir pornogrāfiskas ainas, kurās parādīti reāli dzimumakti ar grupas dalībnieku līdzdalību. Vēlāk gan grupas dalībnieki atzinušies, ka viņus aizvietojuši dublieri. Videoklipu aizliedza rādīt televīzijā, daudzos pasaules resursos un pat YouTube, tomēr pēdējā ir klipa cenzētās versijas.

21. decembrī notika dziesmas "*Ich tu dir weh*" videoklipa pirmizrāde. Pēc kā *Rammstein* tika asi kritizēts no Valsts masu mediju kontroles komitejas (vācu: *Bundesprüfstelle für jugendgefährdende Medien*) par jaunatnei bīstamu saturu. Šī komiteja paziņoja, ka dziesma "*Ich tu dir weh*" popularizē vardarbību un sadomazohismu. Vēl komiteja uzskatīja par nepieņemamu noformēt disku, kas pieejams jaunatnei ar attēlu, kas bija vienā no diska bukleta atvērumiem, kur attēlots Rihards, kas gatavojās iesist kailai sievietei. 16. novembrī grupa izdeva jaunu diska versiju bez šīs dziesmas un attēla.

2010. gada 4. martā, Arēnā Rīga, notika grupas *Rammstein* koncerts. Sakarā ar kanalizācijas vada avāriju VUGD neatļāva koncertu ugunsdrošības apsvērumu dēļ, taču, kaut arī ar pusstundas aizkavēšanos, koncerts tomēr notika, neskatoties uz šo aizrādījumu.

2010. gada 23. aprīlī notika ilgi gaidītā jaunā videoklipa "Haifisch". Videoklipā parādītas grupas vokālista Tila Lindemana bēres. Bēru laikā *Rammstein* dalībnieki mēģina izvēlēties grupai jaunu vokālistu, bet pēc tam sāk draugs draugu turēt aizdomās par Tila slepkavību. Videoklipā ir fragmenti no dažādiem iepriekšējiem videoklipiem ("Du hast", "Ohne dich", "Sonne", "Amerika", "Keine Lust") ar pievienotiem jauniem skatiem. Klipa režisors ir Jorns Haitmans.

### *Made in Germany 1995–2011*

2011. gada 11. jūnijā internetā parādījās dziesmas "Mein Land" demo versija, bet pēc dažām dienām grupa paziņoja, ka 6. novembrī plāno doties koncerttūrē, kurā tiks izpildītas muzikālā kolektīva pastāvēšanas laika labākās dziesmas. Vēl tika paziņots, ka tiks izdots jauns singls un videoklips, kā arī labāko dziesmu izlase.

Singls "Mein Land" un šīs dziesmas videoklips Vācijā, Austrijā un Šveicē tika prezentēts 2011. gada 11. novembrī, bet pasaules relīze notika 14. novembrī. Singlā ir iekļauta jauna dziesma "*Vergiss uns Nicht*". Izlase "Made in Germany 1995—2011" tika izdota tā paša gada 2. decembrī.

2012. gada 22. martā Berlīnē notiekošajā *ECHO Awards*, grupa uzstājās kopā ar Merlinu Mensonu, izpildot viņa hitu "The Beautiful People".

### *Videos 1995-2012*

2012. gada 22. novembrī grupa *Rammstein* paziņoja par izlases *Videos 1995—2012* izdošanu, kas tika prezentēta 2012. gada 14. decembrī. Izlasē iekļauti visi grupas videoklipi, videoklipu tapšanas aizkulises, kā arī divi iepriekš neizdoti videoklipi dziesmai *"Mein Herz Brennt"*. Dziesma *"Mein Herz Brennt"* ir izdota kā singls klāt pie video izlases. Speciāli tika ierakstīta šīs dziesmas jauna klavieru versija. Singla un videoklipa *"Mein Herz Brennt — Piano Version"* relīze notika 2012. gada 7. decembrī.

Grupas nosaukums
----------------

Grupas nosaukums cēlies no ASV kara aviobāzes Ramšteinas nosaukuma, kas atrodas pie tāda paša nosaukuma pilsētas Vācijā.

1988. gada 28. augustā aviobāzē aviācijas šova laikā, piedaloties augstākās pilotāžas Itālijas aviācijas grupai *Frecce Tricolori*, notika triju lidmašīnu sadursme, bojā ejot 70 cilvēkiem un vairāk nekā 300 gūstot ievainojumus.

Nosaukumu izdomāja Kristofs Šneiders, Pauls Landerss un Kristians Lorencs. Pēc Paula Landersa vārdiem:

>  Vienā no mūsu braucieniem ar *Feeling B*, Šneideram, Flakam un man jau bija jaunais grupas nosaukums. Mēs to bijām uzrakstījuši uz mūsu autobusa sienas: *Rammstein Flugschau*. Sanāca muļķīgi: mēs vārdu *Rammstein* uzrakstījām ar diviem burtiem "m", jo nezinājām, ka pilsētas nosaukums tiek rakstīts tikai ar vienu "m". Iesākumā paši sevi tā nodēvējām aiz muļķības, bet nosaukums mums pielipa kā nevēlama palama. Mēs nevarējām no tā atbrīvoties. Mēs patiesībā negribējām, lai mūs sauc par *Rammstein*, tas mums bija pārāk specifisks. Mēs vēl meklējām: *Milch* (piens), vai *Erde* (zeme), vai *Mutter* (māte), bet nosaukums bija jau nostiprinājies.
> 
> 
> 

Kad grupa kļuva atpazīstama, tā sāka distancēties no grupas nosaukuma līdzības ar traģēdijas vietu. Dubultais "m" nosaukumā ļāva grupas nosaukumu izskaidrot kā tarāna akmens apzīmējumu, bet šis grupas nosaukuma izskaidrojums parādījās daudz vēlāk.

Stils
-----

Grupas logotips
### Mūzika

Rammstein mūzikas stils, kuru paši muzikanti jokojot nosaukuši par "deju metālu" (*Tanz-Metal*), pieskaitāms pie industriālā metāla Neue Deutsche Härte (latviešu: *Jaunais Vāciešu Smagums*) stila. Tur sajaucas elektriskā industriāla un alternatīvā metāla, kā arī citu stilu, elementi. Tiek bieži norādīts uz *Rammstein* skatuvisko un muzikālo līdzību ar daudz vecāko slovēņu industriālās mūzikas grupu Laibach. Tur patiešām ir daudz līdzību. It sevišķi ar agrīno Laibach. Abu grupu pārstāvji nenoliedz šo saistību. Vēl vairāk - kādā intervijā Laibach atzina, ka ... Laibach netic oriģinalitātei ... tāpēc neko daudz viņi no mums nevar "nozagt". Viņi vienkārši iedvesmojušies no mūsu daiļrades, kas ir pilnīgi likumīgi. Mēs esam priecīgi par to. Tai pašā laikā, viņi ir apliecinājuši likumsakarību, ka laba "kopija" var gūt labus komerciālus panākumus. Vēlāk Laibach uztaisīja savu versiju *Rammstein* dziesmai "Ohne Dich".

### Teksti

Rammstein dziesmu teksti ietver plašu tēmu diapazonu. Daudzi no tiem ir provokatīvi. Grupa bieži aizskar sabiedrības (*Amerika*, *Links*), seksa un izvirtības (*Mein Teil*, *Mann gegen mann*, *Bück dich*), vardarbības, kā arī mīlestības tēmas (*Ohne dich*, *Wo bist du*, *Amour*).

Praktiski visa *Rammstein* lirika tiek rakstīta vāciski. Tekstos sastopamas daudzas vārdu spēles, kas balstītas uz vācu valodas vārdu līdzīgu izrunu, bet dažādu nozīmi. Piemēram, "*Mann gegen mann*" — kā "vīrietis pret vīrieti" vai "vīrietis uz vīrieša".

Paši grupas dalībnieki uzskata, ka viņu mūzika skan tikai ar tekstiem vācu valodā. Tomēr grupai ir dažas dziesmas citās valodās. Piemēram, dziesmu "*Du hast*" un "*Engel*" angļu versijas. Angliski tiek izpildītas arī kaverversijas (Stripped — Depeche Mode; Pet Semetery — Ramones). Ir arī viena krievu grupas Ария dziesmas "Штиль" (vācu: *Schtiel*) kaverversija, kuru *Rammstein* iedziedājis krievu valodā.

Skatuves tēls
-------------

Tils Lindemans koncerta laikā
Jau grupas eksistences sākumā no masu informācijas līdzekļu puses, un pirmkārt vāciešu, muzikantus apvainoja labēji radikālās tendencēs. Par iemeslu kalpoja *Rammstein* šovi, kas ieturēti Trešā reiha estētiskā stilā, dziesmu teksti, kas izskaidrojami divējādi, dominējoša vardarbība un brutalitāte dziesmu tekstos. Dēļ šiem iemesliem tika atcelti daži koncerti Polijā un Čehijā. Kritika pastiprinājās, pēc tam, kad 1998. gadā tika uzfilmēts videoklips singlam "*Stripped*", izmantojot fragmentus no Lenijas Rīfenštāles dokumentālās filmas "Olimpija" (vācu: *Olympia*) (filma par 1936. gada Berlīnes XI vasaras olimpiskajām spēlēm). Neskatoties uz to, ka daži fragmenti no klipa tika izņemti, pret grupu turpinājās apsūdzības par "fašistisko" uzskatu izplatīšanu un "nacionālsociālistiskās estētikas" idealizāciju. Televīzijā aizliedza translēt šo videoklipu pirms 22.00 vakarā. Vēlāk Lindemans atzinās, ka ar šo provokāciju viņi pāršāvuši pār strīpu, un ka nekas tāds vairs neatkārtosies.

Pēc apšaudes Kolumbainas vidusskolā 1999. gadā grupa atkal nonāca kritikas krustugunīs un saņēms apvainojumus "solidaritātē ar nacionālsociālismu". Kā noskaidrojās izmeklēšanas gaitā, slepkavas Ēriks Hariss un Dilans Klebolds bija *Rammstein* fani.

2001. gadā, lai attaisnotu nebeidzamās apsūdzības un skaidri parādītu savas politiskās pozīcijas, grupa izlaida dziesmu "*Links 2 3 4*". Kā paziņoja Kristiāns Lorencs, dziesmu Tils Lindemans uzrakstīja, lai kliedētu par grupu radušos stereotipus. Ar šīs dziesmas vārdiem Lindemans gribēja pateikt, ka viņiem ir vienaldzīgi cilvēku politiskie uzskati, galvenais, lai paši ļaudis būtu labi. Taču kreisās antifašistu organizācijas tik un tā sāka kritizēt mūzikas virziena Neue Deutsche Härte grupas par bezjēdzīgu dažādu nacistiskās Vācijas simbolu izmantošanu; īpaši tas skāra grupu Rammstein, kas izveidojusi atlētisku ķermenu, uguns, muskuļu un bungu rīboņas kultu savos koncertos.

Vēl grupa tikusi vainota terorisma atbalstā. 2004. gada 1. septembrī Beslanas (Ziemeļosetija) skolā nr.1, teroriskā akta laikā, teroristi ielenkuma klausījušies grupas *Rammstein* dziesmas, lai būtu uzbudināti agresīvā stāvoklī.
Grupas dalībnieki notikušo komentēja sekojoši:

>  "Ne jau mūsu mūzika ir padarījusi šos teroristus par tiem, kas viņi ir. Mūzika ir tikai sabiedrības daļa. To neietekmē atkarības. Cilvēks, kas izgudroja automātu, nav vainīgs pie visiem pasaules kariem. Visas šīs tumšās dzīves puses ir daļa no mūsu dabas. Ļaudīm ir jāmācās ar to sadzīvot."
> 
> 
>  — Kristofs Šneiders
> 
> 

>  "Par to daudz runāja, bet ja cilvēkā ir kāda radikāla sajūta, tad jebkas var izprovocēt tās uzplaiksnījumu - zīmējums, filma un tamlīdzīgas lietas. Tikai dēļ sagadīšanās tā izrādījās mūsu mūzika. Svarīgi ir apdomāt, kādēļ viņi spēra šo soli, kas viņus pamudināja uz šo darbību, nevis par mūzikas gaumi. Katru reizi, kad notiek kaut kas līdzīgs, visi vaino māksliniekus. Tās ir pilnīgākās muļķības."
> 
> 
>  — Tils Lindemans
> 
> 

Rammstein izpilda dziesmu "*Feuer frei!*" Stokholmā, Zviedrija, 2004. gada 18. septembris. Pirotehnika un "militārais" stils — *Rammstein* koncertu neatņemama sastāvdaļa.

Kaverversijas
-------------

Rammstein kopā ar Apocalyptica izpilda dziesmu "*Ohne dich*", 2005. gada 24. februāris, Milāna
Rammstein vairākas reizes pārdziedājuši citu grupu dziesmas:

* Kraftwerk dziesma — "*Das Model*" tika ierakstīta 1997. gadā, atsevišķā singlā.
* Depeche Mode dziesma — "*Stripped*", 1998. gadā tika ierakstīts singls un uzfilmēts videoklips izmantojot fragmentus no Lenijas Rīfenštāles dokumentālās filmas "Olimpija".
* Ramones — "*Pet Sematary*", ierakstīta kopa ar zviedru grupu Clawfinger, "*Mutter*"-tūres laikā, iekļauta singlā "Ich will".
* Ария — "*Schtiel*". Singls "Schtiel" ar kaverversiju tika izdots 2003. gadā, par godu "Harley Davidson 100 gadu jubilejai". Tā kā šis ieraksts netika saskaņots ar ierakstu kompāniju Universal Music Group, disks tika uzskatīts par pirātisku un aizliegts masveida izdošanai.
* Dziesma "*Helden*", kas izpildīta kopā ar grupu Apocalyptica, ir Deivida Bovija dziesmas "*Heroes*" kaverversija vācu valodā.

Savukārt *Rammstein* dziesmas kļuvušas par kaverversijām citām grupām:

* Somu kvartets Apocalyptica ierakstīja dziesmas "*Seemann*" instrumentālo versiju, kā arī šīs versijas dziesmu ar vokālisti Ninu Hāgenu, dziesmai tika uzfilmēts videoklips.
* Dziesmu "*Zwitter*" pārdziedāja krievu grupa Rossomahaar.
* Krievu grupa Серч pārtulkoja un iedziedāja krieviski dziesmu "*Sonne*".
* Dziesmu *Weisses Fleich* pārdziedāja vācu *death-metal* grupa Debauchery.
* Dziesmu *Engel* pārdziedāja vācu grupa Gregorian, kā arī simfoniskā grupa Silenzium un meiteņu koris Scala & Kolacny Brothers.
* Vēl dažas kaverversijas, kas iekļautas tribūt-albumā "Battery".

Sastāvs
-------

* Tils Lindemans (*Till Lindemann*) — balss
* Rihards Kruspe (*Richard Z. Kruspe*) — ģitāra, bekvokāls
* Kristians Lorencs (*Christian Flake Lorenz*) — taustiņinstrumenti
* Pauls Landerss (*Paul Landers*) — ģitāra, bekvokāls
* Olivers Rīdels (*Oliver "Ollie" Riedel*) — basģitāra
* Rammstein Stadium Tour Rīgā. 2019. gada augustāRammstein Stadium Tour Rīgā. 2019. gada augustāKristofs Šneiders (*Christoph "Doom" Schneider*) — sitaminstrumenti

Diskogrāfija
------------

|  |  |  |
| --- | --- | --- |
| Studijas albumi
* *Herzeleid*, *Motor Music*, 1995. gada 14. septembris.
* *Sehnsucht*, *Motor Music*, 1997. gada 22. augusts.
* *Mutter*, *Motor Music*, 2001. gada 4. marts.
* *Reise, Reise*, *Motor Music*, 2004. gada 27. septembris.
* *Rosenrot*, *Motor Music*, 2005. gada 28. oktobris.
* *Liebe ist für alle da*, *Motor Music*, 2009. gada 16. oktobris.
* *Rammstein*, *Universal*, 2019. gada 17. maijā.
* *Zeit*, *Universal*, 2022. gada

Izlases
* *Original Single Kollektion*, 1998. gada 18. jūnijs
* *Made in Germany 1995—2011*, 2011. gada 2. decembris

Singli
* *Du riechst so gut*, 1995. gada 17. augusts.
* *Seemann*, 1996. gada 2. janvāris.
* *Engel*, 1997. gada 1. aprīlis
* *Engel, Fan-Edition*, 1997. gada 23. maijs.
* *Du hast*, 1997. 21. jūnijs.
* *Das Modell*, 1997. 21. novembris.
* *Du riechst so gut '98*, 1998. gada 25. maijs.
* *Stripped*, 1998. gada 11. augusts.
* *Asche zu Asche*, 2001. gada 15. janvāris.
* *Sonne*, 2001. gada 12. februāris.
* *Links 2 3 4*, 2001. 14. maijs.
* *Ich will*, 2001. gada 10. septembris.
* *Mutter*, 2002. 25. marts.
* *Ich will UK*, 2002. gada 13. maijs.
* *Feuer frei!*, 2002. gada 14. oktobris.
* *Feuer frei! UK*, 2002. gada 13. novembris.
* *Mein Teil*, 2004. gada 26. jūlijs.
* *Amerika*, 2004. gada 13. septembris.
* *Ohne dich*, 2004. gada 22. novembris.
* *Keine Lust*, 2005. gada 28. februāris.
* *Benzin*, 2005. gada 7. oktobris.
* *Rosenrot*, 2005. gada 16. decembris.
* *Mann gegen Mann*, 2006. gada 3. marts.
* *Mann gegen Mann UK*, 2006. gada 3. marts.
* *Pussy*, 2009. gada 18. septembris.
* *Ich tu dir weh*, 2010. gada 5. februāris.
* *Haifisch*, 2010. gada 28. maijs.
* *Mein Land*, 2011. gada 11. novembris.
* *Mein Herz Brennt*, 2012. gada 7. decembris.
* *Deutschland*, 2019. gada 28. marts.
* *Radio*, 2019. gada 26. aprīlis.
* *Ausländer*, 2019. gada 28. maijs.
 |  | Video
*Rosenrot* albuma vāks
Videoklipi
Hronoloģiskā kārtībā:
* *Du riechst so gut*
* *Seemann*
* *Rammstein*
* *Engel*
* *Du hast*
* *Das Modell* — netika oficiāli izlaists, jo nepatika grupai
* *Stripped*
* *Du riechst so gut '98*
* *Sonne*
* *Links 2 3 4*
* *Ich will*
* *Mutter*
* *Feuer frei!*
* *Mein Teil*
* *Amerika*
* *Ohne dich*
* *Keine Lust*
* *Benzin*
* *Rosenrot*
* *Mann gegen Mann*
* *Pussy*
* *Ich tu dir weh*
* *Haifisch*
* *Mein Land*
* *Mein Herz Brennt (Piano version)*
* *Mein Herz Brennt (explicit version)*
* *Deutschland*
* *Radio*
* *Ausländer*

**Piezīmes:**
* Sniegbaltīti klipā *Sonne* tēlo Jūlija Stepanova. Dažos klipa kadros, kur Sniegbaltīte stāv pār grupas dalībniekiem, tas ir ļoti garš basketbolists, meitenes seju un rokas pēc tam uzlika ar datora palīdzību.
* Klipā *Du hast* izmantota automašīna GAZ-21 "Volga", bet pats klips filmēts bijušajā padomju lidlaukā.
* Klips *Keine Lust* tika filmēts divās versijās. Vienā no versijām, meitenes šauj no ugunsmetējiem. Viena no meitenēm apģērbta uguns izturīgā lietusmētelī, kurā Tils parasti dzied dziesmu *Rammstein*.
* Klipam *Mein Teil* arī ir divas versijas: ar un bez eņģeļa mineta.
* Klips *Pussy* sava pornogrāfiskā satura dēļ netiek translēts nevienā televīzijā.

Oficiālie DVD
* *Live aus Berlin*, 1999. gada 29. novembris.
* *Lichtspielhaus*, 2003. gada 1. decembris.
* *Völkerball*, 2006. gada 17. novembris.
* *Videos 1995—2012*, 2012. gada 14. decembris.
* *Rammstein in Amerika*, 2015. gada 25. septembris.
 |

### Mūzika filmām

* 1996 — "Ceļš uz nekurieni" — *Rammstein (Edit)* un *Heirate Mich (Edit)*
* 1997 — *Mortal Kombat Annihilation* — *Engel*
* 1997 — *Wing Commander Prophecy* (datorspēle) — *Eifersucht*
* 1999 — "Matrikss" — *Du Hast*
* 2002 — "Nezūdošais ļaunums" — *Hallelujah*
* 2002 — *xXx* — *Feuer frei!*
* 2002 — *La Sirene Rouge* — *Sonne*
* 2002 — *Lilja 4-Ever* — *Mein Herz brennt*
* 2002 — *Fear Dot Com* — *Sonne*
* 2002 — *Achtung! Wir kommen* — koncertieraksti
* 2004 — *Resident Evil: Apocalypse* — *Mein Teil*

Grāmatas
--------

### Dzejoļi

2003. gadā Tils laida klajā savu dzejoļu krājumu "*Messer*" (latviešu: *Nazis*). Krājuma koncepcija ir tāda paša kā grupas dziesmu tekstiem , bet Tils strikti atdala individuālo pašdarbību no kolektīvās. Iesākumā grāmata tika izdota divos sējumos, nelielā tirāžā. Interese bija tik liela, ka vēlāk tirāža tika atkārtota.

Speciāli šai grāmatai tika rīkota fotosesija, kur grāmatas autors ir manekena lomā. Fotogrāfi: Gerts Hofs (*Gert Hof*) un Jens Rotcš (*Jens Rotzsch*).

Atsauces un piezīmes
--------------------

1. ↑  Richard Kruspe: Rammstein-Gitarrist angeblich von Stasi erpresst | RP ONLINE[novecojusi saite]
2. ↑  Rammstein Arhivēts 2010. gada 26. februārī, *Wayback Machine* vietnē. *Rock Hard*
3. ↑  Feuer und Flamme für MTV Arhivēts 2011. gada 8. februārī, *Wayback Machine* vietnē. *Spiegel*
4. ↑  Timeline 1996 Arhivēts 2009. gada 19. augustā, *Wayback Machine* vietnē. rammstein.de
5. ↑  Rammstein Making of Pussy part 1 *YouTube*
6. ↑  Bundesprüfstelle indiziert Rammstein-CD «Liebe ist für alle da» Arhivēts 2010. gada 23. augustā, *Wayback Machine* vietnē. bundespruefstelle.de (vāciski)
7. ↑  "Rammstein" koncerts jau ceturtdien! TVNET
8. ↑  *Rammstein* koncerts ūdensvada avārijas dēļ aizkavējās par pusstundu; VUGD: koncerts jāpārtrauc! Arhivēts 2010-03-07 *Wayback Machine* vietnē. Diena.lv
9. ↑  Made in Germany 1995—2011 Tour + Album Arhivēts 2011. gada 20. jūnijā, *Wayback Machine* vietnē. rammstein.de (angliski)
10. ↑  Single-Release of «MEIN LAND» Arhivēts 2011. gada 14. novembrī, *Wayback Machine* vietnē. rammstein.de (angliski)
11. ↑  MADE IN GERMANY 1995—2011 THE ALBUM Arhivēts 2013. gada 28. janvārī, *Wayback Machine* vietnē. rammstein.de (angliski)
12. ↑  Video izlase grupas mājaslapā Arhivēts 2012. gada 13. decembrī, *Wayback Machine* vietnē. (angliski)
13. ↑  Galenza/Havemeister: Feeling B. Mix mir einen Drink. Berlin: Schwarzkopf & Schwarzkopf, 2003, ISBN 978-3-89602-905-8, lpp. 262
14. ↑  Rudi Raschke und Mario Vigl: *Wir haben Grenzen überschritten*. "Playboy" (vācu izdevums), 2006. gada janvāra numurs, 69. lapaspuse.
15. ↑  Why did the Columbine shooting happen in Littleton CO? Arhivēts 2011. gada 20. maijā, *Wayback Machine* vietnē. religioustolerance.org
16. ↑  KMFDM And *Rammstein* Speak Out About Columbine, MTV
17. ↑  Music and Columbine, acolumbinesite.com
18. ↑  «Beslan Hostage Situation». The Independent. Arhivēts no oriģināla, laiks: 2006-04-06. Skatīts: 2007-04-10.
19. ↑  ««Kerrang» Alexander Milas 2005. gada oktobris». Arhivēts no oriģināla, laiks: 2010. gada 29. janvārī. Skatīts: 2010. gada 6. februārī.

Ārējās saites
-------------

|  |  |
| --- | --- |
|  | Vikikrātuvē par šo tēmu ir pieejami multivides faili. Skatīt: ***Rammstein*** |

### Grupas *Rammstein* oficiālās mājaslapas

* Angļu versija
* Vācu versija

### Citi resursi

* Rammstein.ru — *Rammstein* oficiālā krievu mājaslapa Arhivēts 2021. gada 16. martā, *Wayback Machine* vietnē.
* Herzeleid.com — *Rammstein* fanu lapa Arhivēts 2006. gada 4. oktobrī, *Wayback Machine* vietnē. (angliski)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * s
* d
* l
*Rammstein* |
| --- |
|  |
| 
* **Tils Lindemans**
* **Kristofs Šneiders**
* **Rihards Kruspe**
* **Olivers Rīdels**
* **Pauls Landerss**
* **Kristians Flake Lorencs**

 |
|  |
| Albumi | 
* *Herzeleid* (1995)
* *Sehnsucht* (1997)
* *Mutter* (2001)
* *Reise, Reise* (2004)
* *Rosenrot* (2005)
* *Liebe ist für alle da* (2009)
* *Rammstein 7. studijas albums* (2019)
* *Zeit* (2022)

 |
|  |
| Singli | 
* *Du riechst so gut*
* *Seemann*
* *Engel*
* *Du hast*
* *Das Modell*
* *Du riechst so gut '98*
* *Stripped*
* *Asche zu Asche*
* *Sonne*
* *Links 2 3 4*
* *Ich will*
* *Mutter*
* *Feuer frei!*
* *Mein Teil*
* *Amerika*
* *Ohne dich*
* *Keine Lust*
* *Benzin*
* *Rosenrot*
* *Mann gegen Mann*
* *Pussy*
* *Ich tu dir weh*
* *Haifisch*
* *Mein Land*
* *Mein Herz Brennt*
* *Deutschland*
* *Radio*
* *Ausländer*
* *Zeit*
* *Zick Zack*
* *Dicke Titten*
* *Angst*
* *Adieu*

 |
|  |
| DVD/VHS/Blu-ray | 
* *Live aus Berlin* (1999)
* *Lichtspielhaus* (2003)
* *Völkerball* (2006)
* *Videos 1995—2012* (2012)

 |
|  |
| Izlases | 
* *Original Single Kollektion*
* *Made in Germany 1995—2011*

 |
|  |
| Koncerttūres | 
* *Herzeleid Tour*
* *Sehnsucht Tour*
* *Mutter Tour*
* *Ahoi Tour*
* *Liebe ist für alle da Tour*
* *Made in Germany 1995–2011 Tour*

 |
|  |
| Saistītie raksti | 
* Diskogrāfija
* *Emigrate*
* *Feeling B*
* *Lindemann*

 |
|  |
| 
* **Category Kategorija**

 |

 |

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 139823889
* LCCN: no00017292
* ISNI: 0000 0001 1526 5640
* GND: 5507628-2
* SUDOC: 103463100
* BNF: cb14006978k (data)
* BIBSYS: 2104479
* NKC: kn20030215192
* CiNii: DA14484856

 |

 |